**2.PIELIKUMS**

Ogres novada pašvaldības domes

30.11.2023. sēdes lēmumam

(protokols Nr.19; 20.)

**Darba uzdevums Transporta infrastruktūras attīstības tematiskā plānojuma izstrādei**

*Izdots saskaņā ar Ministru kabineta 2014.gada 14.jūlija noteikumu Nr.628 “Noteikumi par pašvaldību teritorijas attīstības plānošanas dokumentiem” 128.punktu*

**Darba uzdevuma saturs**

**1. Tematiskā plānojuma izstrādes nepieciešamības pamatojums, mērķis;**

**2. Tematiskā plānojuma izstrādes uzdevumi;**

**3. Tematiskā plānojuma izstrādē iesaistāmie nozares eksperti;**

**4. Iesaistāmās institūcijas;**

**5. Tematiskā plānojuma saturs;**

**6.** **Institūciju saraksts, no kurām saņemami nosacījumi tematiskā plānojuma izstrādei un no kurām pieprasāmi atzinumi;**

**7. Plānotie sabiedrības līdzdalības pasākumi;**

**8. Tematiskā plānojuma izstrādes plāns un provizoriskie izpildes termiņi**.

1. **Tematiskā plānojuma izstrādes nepieciešamības pamatojums, mērķis**

Saskaņā ar Pašvaldību likuma 4.panta pirmās daļas 3.punktu viena no pašvaldības autonomajām funkcijām ir gādāt par pašvaldības īpašumā esošo ceļu būvniecību, uzturēšanu un pārvaldību.

Atbilstoši Zemes pārvaldības likuma 8.1panta pirmajai daļai pašvaldības nozīmes ceļš vai iela ir privātā īpašuma lietošanas tiesību aprobežojums nekustamajam īpašumam, kas noteikts sabiedrības interesēs, lai nodrošinātu vienotu ceļu un ielu tīklu pašvaldībā un sabiedrības iespējas un tiesības ikvienam to izmantot. Minētā panta otrā daļa nosaka, ka pašvaldības nozīmes ceļu vai ielu pašvaldība nosaka pašvaldības teritorijas plānojumā vai lokālplānojumā.

Saskaņā ar Ministru kabineta 2013.gada 30.aprīļa noteikumu Nr.240 “Vispārīgie teritorijas plānošanas, izmantošanas un apbūves noteikumi” (turpmāk – MK noteikumi Nr.240) 76.punktu teritorijas plānojumā ietver vispārīgo transporta attīstības plānu, kurā shematiski attēlo vienotu ielu un ceļu tīklu, tai skaita plānoto ielu un ceļu trases, perspektīvos pievienojumus, transporta mezglus, kā arī ielu kategorijas. Atbilstoši MK noteikumu Nr.240 77.punktam detalizētu transporta attīstības plānu kā tematisko plānojumu izstrādā pilsētām, ciemiem vai to daļām vai, ja nepieciešams, visai pašvaldības teritorijai.

Ogres novada ilgtspējīgas attīstības stratēģijā 2022.–2034.gadam[[1]](#footnote-1) (turpmāk – Stratēģija) definētā Ogres novada vīzija 2034.gadam paredz, ka novada infrastruktūra veicinās uzņēmējdarbības attīstību, iedzīvotāju mobilitāti, pakalpojumu pieejamību un dinamisku attīstību.

Stratēģijas pirmais stratēģiskais mērķis paredz izveidot līdzsvaru starp dabas un vides kvalitāti un cilvēku vajadzībām (SM1). Minētajam stratēģiskajam mērķim Ogres novada attīstības programmā 2022.–2027.gadam[[2]](#footnote-2) (turpmāk – Attīstības programma) pakārtota pirmā vidējā termiņa prioritāte *Efektīva vides pārvaldība* (VTP-1) ar rīcības virzienu *Videi draudzīgās infrastruktūras attīstīšana un vides izglītība* (RV-1). Šim rīcības virzienam ir pakārtoti vienpadsmit uzdevumi, tostarp *Attīstīt videi draudzīgu transportsistēmu un vienotu, integrētu un drošu veloceliņu tīklu, uzlabojot apdzīvoto vietu iekšējo un ārējo sasniedzamību, atpūtas vietu pieejamību* (U-1.1.), *Īstenot mobilitātes veicināšanas pasākumus* (U-1.2.), *Attīstīt bezizmešu transportu* (U-1.9.).

Stratēģija paredz izveidot trīs līmeņa mobilitātes punktus: reģionālie multimodālie mobilitātes punkti, novada nozīmes mobilitātes punkti un vietējās nozīmes mobilitātes punkti.

Stratēģijas otrajam stratēģiskajam mērķim *Ogres novada demogrāfija iegūst ilgtspējīgu raksturu* (SM2) un trešajam stratēģiskajam mērķim *Mājsaimniecībām ir ērti pieejami tām nepieciešamie pakalpojumi* (SM3) Attīstības programmā izvirzīta otrā vidējā termiņa prioritāte *Pakalpojumu pieejamība un augstvērtīga dzīesvide* (VTP-2). Minētās vidējā termiņa prioritātes rīcības virzienam *Augstvērtīgas un drošas dzīves vides izveide* (RV-8) pakārtoti četri uzdevumi, tostarp: *Izveidot jaunus satiksmes drošības risinājums* (U-8.3.) un *Attīstīt vides pieejamību* (U-8.4.).

Tematiskā plānojuma *izstrādes mērķis* – izvērtēt esošo transporta infrastruktūru un izstrādāt detalizētu attīstības plānu, nodrošinot vienotu ceļu un ielu tīklu, drošus un efektīvus pārvietošanas apstākļus.

Tematiskais plānojums tiek izstrādāts vienlaicīgi Ogres novada teritorijas plānojuma izstrādes ietvaros *veicamajām izpētēm un 7 pārējo tematisko plānojumu* izstrādi. Tematiskie plānojumi tiks izmantoti Stratēģijā noteikto ilgtermiņa prioritāšu, telpiskās perspektīvas un vadlīniju integrēšanai izstrādes stadijā esošajā Ogres novada teritorijas plānojumā.

1. **Tematiskā plānojuma izstrādes uzdevumi**
   1. Grafiski attēlot esošās ielas, autoceļus, dzelzceļus, veloceļus u.c. satiksmes infrastruktūras objektus. Izvērtēt esošo transporta, gājēju un velo infrastruktūras tīklu, t.sk. veicot autotransporta plūsmas modelēšanu. Izvērtēt vides pieejamību. Identificēt risināmos jautājumus un sniegt priekšlikumus.
   2. Ievērojot demogrāfisko prognozi un izstrādājamā Ogres novada teritorijas plānojuma risinājumus, prognozēt satiksmes intensitātes pieaugumu vieglajam un kravas transportam. Noteikt izbūvējamos ielu/autoceļu posmus u.c. transporta infrastruktūras elementus. Identificēt autoceļu un ielu posmus ar neatbilstošu caurlaidi un sniegt priekšlikumus tās uzlabošanai. Izstrādāt satiksmes infrastruktūras izbūves un pārbūves plānu prioritāšu secībā.
   3. Noteikt esošo un plānoto ielu kategorijas saskaņā ar Ministru kabineta 2013.gada 30.aprīļa noteikumu Nr.240 “Vispārīgie teritorijas plānošanas, izmantošanas un apbūves noteikumi” apakšnodaļu “Ielu iedalījums”. Izstrādāt ielu šķērsprofilus.
   4. Izvērtēt ielu sarkanās līnijas un autoceļu aizsargjoslas, noteikt grafiski atbilstošajā mērogā.
   5. Apzināt zemes vienības pilsētu un ciemu teritorijās, kurām nav nodrošināta piekļuve no ielas/autoceļa, izstrādāt risinājumus.
   6. Apzināt valsts autoceļu tuvumā esošās zemes vienības, kurām nav nodrošināta piekļuve no autoceļa/ielas un izstrādāt risinājumus.
   7. Sniegt priekšlikumus velotransporta attīstībai, izstrādāt perspektīvo veloceļu shēmu, nodrošinot pilsētu un ciemu savienotību, kā arī savienotību ar kaimiņu pašvaldībām.
   8. Izstrādāt gājēju kustības organizācijas shēmu un sniegt priekšlikums gājēju infrastruktūras attīstībai.
   9. Izstrādāt kravu autotransporta kustības shēmu pilsētu un ciemu teritorijās, uzrādīt bīstamo kravu pārvadājumu maršrutus.
   10. Sniegt priekšlikumus pašvaldības nozīmes ceļu un ielu statusa piešķiršanai.
   11. Sniegt priekšlikumus stāvparku attīstībai.
   12. Sniegt priekšlikumus elektroauto uzlādes punktu izvietojumam.
   13. Izvērtēt sabiedriskā transporta pakalpojumu pieejamību, grafiski attēlot maršrutus ar pieturām. Sniegt priekšlikumus sabiedriskā transporta attīstībai, t.sk. norādīt attīstāmos maršrutus.
   14. Noteikt vietas, kur nepieciešami satiksmes drošības uzlabojumi un sniegt attiecīgos risinājums.
   15. Noteikt autoceļu/ielu posmus, kur satiksmes radītais trokšņa līmenis pārsniedz normatīvajos aktos noteiktos robežlielumus un sniegt priekšlikumus iedzīvotāju diskomforta mazināšanai.
   16. Sniegt nosacījumus izstrādājamā Ogres novada teritorijas plānojuma Teritorijas izmantošanas un apbūves noteikumiem, attēlot Grafiskajā daļā (esošo un plānoto) transporta infrastruktūru, veloceļus; pašvaldības nozīmes ielas un ceļus, elektroauto uzlādes punktus.
   17. Tematiskā plānojuma risinājumiem jābūt sasaistītiem ar pārējiem Ogres novada teritorijas plānojuma izstrādes ietvaros izstrādājamajiem tematiskajiem plānojumiem.
   18. Tematiskā plānojuma risinājumus balstīt uz izstrādes stadijā esošo Ogres pilsētas mobilitātes plānu (izstrādi plānots pabeigt 2024.gada beigās).

# Tematiskā plānojuma izstrādē iesaistāmie nozares eksperti

* 1. Izveidot un koordinēt darba grupu meliorācijas tematiskā plānojuma izstrādei, tās sastāvā iekļaujot:
     1. satiksmes plānotāju/autotransporta inženieri;
     2. transportbūvju inženieri;
     3. vides pieejamības ekspertu;
     4. pilsētu/pagastu pārvaldes vadītāji;
     5. citi, ja izstrādes laikā, izstrādātājam vienojoties ar Ogres novada pašvaldību, tiek apzināta tāda nepieciešamība.
     6. Ogres novada pašvaldības Centrālās administrācijas Attīstības un plānošanas nodaļas, Ielu un ceļu uzturēšanas nodaļas, Nekustamo īpašumu pārvaldes nodaļas un Ogres novada Būvvaldes speciālistus.
  2. Tematiskā darba grupa tiekas vismaz 2 reizes, pildot šādus uzdevumus:
     1. esošās situācijas analīze, pamatojoties uz veiktajām izpētēm;
     2. nosacījumu izstrāde Ogres novada teritorijas plānojuma Teritorijas izmantošanas un apbūves noteikumiem.

1. **Iesaistāmās institūcijas**

4.1. VSIA “Latvijas Valsts ceļi”;

4.2. VAS “Latvijas dzelzceļš”;

4.3. AS “Pasažieru vilciens”;

4.4. Autotransporta direkcija;

4.5. Valsts vides dienests;

4.6. Veselības inspekcija;

4.7. biedrība “Latvijas Riteņbraucēju apvienība”;

4.8. biedrība “Latvijas Arhitektu savienība”;

4.9. biedrība “Latvijas Būvinženieru savienība”;

1. **Tematiskā plānojuma saturs**
   1. Paskaidrojuma raksts;
   2. Grafiskā daļa;
   3. Priekšlikumi Ogres novada teritorijas plānojuma Teritorijas izmantošanas un apbūves noteikumiem.
2. **Institūciju saraksts, no kurām saņemami nosacījumi tematiskā plānojuma izstrādei un no kurām pieprasāmi atzinumi**
   1. VSIA “Latvijas Valsts ceļi”;
   2. Autotransporta direkcija;
   3. Ropažu novada pašvaldība;
   4. Siguldas novada pašvaldība;
   5. Cēsu novada pašvaldība;
   6. Madonas novada pašvaldība;
   7. Aizkraukles novada pašvaldība;
   8. Bauskas novada pašvaldība;
   9. Ķekavas novada pašvaldība.

# Plānotie sabiedrības līdzdalības pasākumi

Tematiskā plānojuma redakcija nododama publiskajai apspriešanai uz 30 dienām, nodrošinot materiālu pieejamību Ogres novada pašvaldības Centrālās administrācijas ēkā un pilsētu un pagastu pārvalžu ēkās, kā arī ievietojot tos pašvaldības tīmekļa vietnē un Teritorijas attīstības plānošanas informācijas sistēmā (TAPIS). Minētajā termiņā sabiedrības viedokļu uzklausīšanai organizējama publiskās apspriešanas sanāksme.

# 8. Tematiskā plānojuma izstrādes plāns un provizoriskie izpildes termiņi

Tematiskais plānojums izstrādājams saskaņā ar Ogres novada pašvaldības domes 2023.gada 30.novembra lēmuma “Par Ogres novada teritorijas plānojuma izstrādes uzsākšanu” 1.pielikuma “Darba uzdevums Ogres novada teritorijas plānojuma izstrādei” 5.punktā noteikto laika grafiku.

1. <https://tapis.gov.lv/tapis/lv/downloads/153036> [↑](#footnote-ref-1)
2. <https://tapis.gov.lv/tapis/lv/downloads/152978> [↑](#footnote-ref-2)